
М О Т И В И

към проект на Наредба за изменение и допълнение на Наредба № РД-02-20-2 от 20 декември 2017 г. за планиране и проектиране на комуникационно-транспортната система на урбанизираните територии (обн., ДВ, бр. 7 от 2018 г.; попр., бр. 15 от 2018 г.; изм. и доп., бр. 98 от 2018 г., бр. 79 от 2022 г., бр. 13 и 17 от 2026 г.) 

1. Причини, които налагат приемането на нормативния акт
Проектът на Наредба за изменение и допълнение на Наредба № РД-02-20-2 от 20 декември 2017 г. за планиране и проектиране на комуникационно-транспортната система на урбанизираните територии (НИД на Наредба № РД-02-20-2 от 2017 г.) е разработен на основание чл. 75, ал. 4 от Закона за устройство на територията.
Причините, които налагат приемането на наредбата произтичат от:
- отменяне на актове на европейското законодателство, изисквания на които са въведени в разпоредби на наредбата. Отменени са: Директива 2010/31/ЕС на Европейския парламент и на Съвета от 19 май 2010 година относно енергийните характеристики на сградите (ОВ, L 153, 18.6.2010 г.), считано от 30.05.2026 г.; Директива 2012/27/ЕС на Европейския парламент и на Съвета от 25 октомври 2012 година относно енергийната ефективност, за изменение на директиви 2009/125/ЕО и 2010/30/ЕС и за отмяна на директиви 2004/8/ЕО и 2006/32/ЕО (ОВ, L 315, 14.11.2012 г.), считано от 12.10.2025 г.
- въвеждане на изисквания, свързани с инфраструктура за устойчива мобилност, по реда на член 14 от Директива (ЕС) 2024/1275 на Европейския парламент и на Съвета от 24 април 2024 година относно енергийните характеристики на сградите (ОВ, L 8.5.2024 г.) (ДЕХС). С чл. 36 от директивата са отменени Директива 2010/31/ЕС, както и нейните изменения, включително в чл. 1 от Директива (ЕС) 2018/844 на Европейския парламент и на Съвета (ОВ, L 156, 19.6.2018 г.). Технически изисквания на отменените европейски актове са въведени в разпоредби на Наредба № РД-02-20-2 от 2017 г. с изменението ѝ, обнародвано в „Държавен вестник“, бр. 79 от 2022 г., влязло в сила от 06.04.2023 г. По смисъла на член 35 от ДЕХС срокът на въвеждане/транспониране на разпоредбите по член 14 от директивата е 29 май 2026 г.
- отразяване на насоки, свързани с инфраструктура за устойчива мобилност, по член 14 от ДЕХС и приложение 9 към Известие на Комисията за предоставяне на насоки относно новите или съществено изменени разпоредби на преработената Директива (ЕС) 2024/1275 относно енергийните характеристики на сградите/преработената ДЕХС (ОВ, C 18.12.2025 г.) (Известие на Комисията).
- допълване на изисквания по отношение на изходна мощност на зарядните точки за електрически превозни средства (ЕПС) след влизане в сила на Делегиран регламент (ЕС) 2025/656 на Комисията от 2 април 2025 г. за изменение на Регламент (ЕС) 2023/1804 на Европейския парламент и на Съвета по отношение на стандартите за безконтактно зареждане, електрическата пътна система, комуникацията превозно средство към мрежа и снабдяването на пътни превозни средства с водород (ОВ, L 18.06.2025 г.) (Делегиран регламент (ЕС) 2025/656).
С настоящия проект за изменение и допълнение на Наредба № РД-02-20-2 от 2017 г. в националното законодателство се транспонират разпоредби на член 14, параграфи 1 - 5 от ДЕХС. В съответствие с посочените разпоредби на член 14 от директивата и насоките на Комисията в проекта на наредба:
- в параграф 1 се допълват изискванията в чл. 40 (с нови ал. 4 – 10), свързани с осигуряване на паркоместа за велосипеди за съответните сгради (нежилищни сгради, сгради със смесено предназначение и жилищни сгради);
- в параграф 2 се изменят и допълват изискванията в чл. 50, свързани с проектиране на: зарядни точки за ЕПС съобразно функционалното предназначение на сградите (нежилищни и жилищни сгради) и определяне на броя на паркоместата към тях; проектиране на предварително окабеляване и инфраструктура за полагане на кабели на паркоместа с осигуряване на възможност за инсталиране на по-късен етап на зарядни точки за ЕПС, велосипеди с електрическо задвижване и други видове превозни средства от категория L. 
В съответствие с изискванията на член 14, параграф 1, трета алинея и параграф 2, втора алинея от ДЕХС за осигуряване на паркоместа за велосипеди за нежилищни сгради в параграф 1 от проекта на наредба относно чл. 40 се предвижда: в ал. 4 и 5 минималният брой велосипедни паркоместа да се определя по приложение № 4, но не по-малко от 10 % от общия капацитет на сградата; в ал. 6 - паркоместа и за велосипеди с размери, по-големи от стандартните (товарни велосипеди, дълги велосипеди, велосипеди с ремаркета, триколки или велосипеди за хора с увреждания). Тези нови изисквания на ДЕХС са отразени в параграф 5 от проекта на наредба с допълнение на приложение № 4 към чл. 40, ал. 3. 
По отношение на жилищните сгради в съответствие с изискването по член 14, параграф 4, втора алинея от ДЕХС в параграф 1 от проекта на наредба, чл. 40, ал. 7 се предвиждат най-малко две паркоместа за велосипеди за всяко жилище в сграда (когато няма гараж на разположение или складово помещение извън жилището), което е отразено в параграф 5 от проекта на НИД на Наредба № РД-02-20-2 от 2017 г. с изменение на ред 18 в приложение № 4 към чл. 40, ал. 3. 
В сгради със смесено предназначение с повече от пет паркоместа за автомобили в параграф 1 от проекта на наредба, чл. 40, ал. 8 се предвижда за самостоятелните обекти с нежилищни функции необходимият брой паркоместа за велосипеди да се определя по ал. 4, а за жилищата - по ал. 7.
В съответствие с член 14, параграфи 1 и 4 от ДЕХС и таблица 3 от Известие на Комисията относно задълженията за паркоместата за велосипеди в параграф 1 от проекта на наредба, чл. 40, ал. 9 са посочени случаите, за които са приложими изискванията по ал. 4, 6, 7 и 8. По отношение на паркоместата за велосипеди в случаите, когато паркингът е разположен в сградата при реконструкция, основно обновяване или основен ремонт строителните и монтажните работи (СМР) в обхвата на разрешението за строеж е включена електрическата инсталация на сградата, а когато паркингът е разположен в непосредствена физическа близост до сградата при реконструкцията, основното обновяване или основния ремонт СМР в обхвата на разрешението за строеж е включена електрическата мрежа паркинга. 
В случаите при реконструкция, основно обновяване или основен ремонт, когато не е възможно да се осигури необходимия брой паркоместа за велосипеди по член 14, параграфи 3 и 4 от ДЕХС, в параграф 1, чл. 40, ал. 10 от проекта на наредба се предвижда броят на паркоместата да се определя въз основа на оценка по чл. 37 от наредбата.
В параграф 2 от проекта на НИД на Наредба № РД-02-20-2 от 2017 г. се изменя чл. 50 в съответствие с Приложение II към Регламент (ЕС) 2023/1804 и член 14, параграфи 1, 2 и 4 от ДЕХС. 
Приложение II към Регламент (ЕС) 2023/1804 е изменено с Делегиран регламент (ЕС) 2025/656 и в съответствие с него се допълва чл. 50, ал. 1 от Наредба № РД-02-20-2 от 2017 г. по отношение на изходна мощност на зарядните точки за ЕПС и на възможността за пренос на електроенергия към ЕПС от категория L.
Предвид завишените изисквания в член 14, параграфи 1, 2 и 4 от ДЕХС при определяне броя на паркоместа за автомобили, които следва да се оборудват със зарядни точки за ЕПС, както и при проектиране на предварително окабеляване и инфраструктура за полагане на кабели (за да се осигури възможност за инсталиране на по-късен етап на зарядни точки за ЕПС, велосипеди с електрическо задвижване и други видове превозни средства от категория L), се налага в параграф 2 от проекта на наредба чл. 50 да бъде изменен (в ал. 2 – 10). Изключения по предвидените в член 14, параграфи 1, 2 и 4 от ДЕХС изисквания (проектни ал. 2 – 9) се допускат в случаите по член 14, параграф 5, втора алинея/ т. „б“ от ДЕХС, което е отразено в чл. 50, ал. 10 от проекта на наредба. Предложението по параграф 5, първа алинея от ДЕХС/ т. „а“ е неприложимо за България, тъй като тя не попада в регионите по смисъла на член 349 от ДФЕС.
В параграф 3 от проекта на НИД на Наредба № РД-02-20-2 от 2017 г. се допълва разпоредбата на чл. 57 в съответствие с чл. 53, ал. 4 от Наредба № 7 от 2003 г. за правила и нормативи за устройство на отделните видове територии и устройствени зони (ДВ, бр. 3 от 2004 г.) относно определяне на необходимата площ за изграждане на бензиностанции и газостанции.
В параграф 4 от проекта на нормативен акт се допълват параграфи 2 и 3 от допълнителните разпоредби (ДР) на наредбата съответно в параграф 2 по отношение на определения/дефиниции и в параграф 3 по отношение на въвеждане на разпоредби на Директива (ЕС) 2024/1275/преработената ДЕХС.
Във връзка със запитвания, свързани с малки гаражи в параграф 4 от проекта се допълва определение за тях в т. 34 на параграф 2 от ДР на наредбата. Предложеното определение е идентично на определението за малки гаражи в отменената Наредба № 2 от 2004 г. за планиране и проектиране на комуникационно-транспортните системи на урбанизираните територии (ДВ, бр. 86 от 2004 г.), разпоредбите за малки гаражи на която са идентични на разпоредбите, включени в Наредба № РД-02-20-2 от 2017 г. при нейното обнародване.
За целите на наредбата в параграф 4 от проекта на нормативен акт са предложени определения в т. 35 за „нежилищна сграда“, а в т. 36 за „общ капацитет на сграда“. Легална дефиниция за общ капацитет на сграда липсва в ДЕХС, но е критерий за определянето на минималния брой паркоместа за велосипеди за нежилищни сгради съгласно член 14, параграф 1, трета алинея и параграф 2, втора алинея от директивата. В съответствие с член 2, т. 65, 64, 35, 34 и 5 от ДЕХС в параграф 4 от проекта на НИД на Наредба № РД-02-20-2 от 2017 г. са допълнени определения на термини в параграф 2 от ДР на наредбата, а именно т. 37 - 41 по отношение на: „паркинг, разположен в непосредствена физическа близост до сграда“, „паркомясто за велосипеди (велосипеден паркинг, велопаркинг)“, „покрит паркинг“, „предварително окабеляване“ и „публични органи“.
Изискванията на член 14, параграфи 6 - 9 от ДЕХС са извън обхвата на наредбата.
Сроковете за въвеждане на изискванията по член 14, параграф 2 от ДЕХС са отразени в параграфи 9 - 11 от преходните и заключителни разпоредби (ПЗР) на проекта на НИД на Наредба № РД-02-20-2 от 2017 г. В параграф 9 от ПЗР се предвижда до 01.01.2027 г. всички съществуващи нежилищни сгради с повече от двадесет паркоместа за автомобили да се приведат в съответствие с изискванията на чл. 40, ал. 5 и чл. 50, ал. 5. В параграф 10 от ПЗР за санираните в периода 28.05.2022 г. – 28.05.2024 г. сгради (в съответствие с член 8, параграф 3 от Директива 2010/31/ЕС) от параграф 9 е дадена възможност за отлагане на изпълнението до 01.01.2029 г. В параграф 11 от ПЗР на проекта на нормативен акт се предвижда до 01.01.2033 г. предварително окабеляване за най-малко 50 % от предвидените места за гариране и паркиране за всички съществуващи сгради, притежавани или ползвани от публични органи. 
2. Цели, които се поставят с приемането на нормативния акт.
Основна цел на проекта на наредбата е да се транспонират изисквания на член 14, параграфи 1 - 5 от Директива (ЕС) 2024/1275 на Европейския парламент и на Съвета от 24 април 2024 година относно енергийните характеристики на сградите/ДЕХС и да се приведат разпоредбите на Наредба № РД-02-20-2 от 2017 г. в съответствие с тях.
3. Финансови и други средства, необходими за прилагането на нормативния акт.
За приемането на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии не са необходими финансови и други средства. Издаването на наредбата не е обвързано с държавния бюджет.
4. Очаквани резултати от прилагането на нормативния акт. 
С прилагането на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии се очакват следните резултати:
4.1.  създаване на условия за увеличаване на броя на паркоместата за велосипеди в сгради (нежилищни сгради, сгради със смесено предназначение и жилищни сгради) и в непосредствена физическа близост до тях;
4.2.  създаване на условия за увеличаване на придвижването с велосипеди (екологосъобразна мобилност) в полза на спестяване на енергия и намаляване разходите за нея през жизнения цикъл на сградата и намаляване на вредните емисии на парникови газове от транспорта;


4.3.  създаване на условия за осигуряване на паркоместа за велосипеди с размери, по-големи от стандартните; 
4.4.  създаване на условия за увеличаване на броя на зарядни точки за ЕПС в сгради (нежилищни жилищни сгради) и в непосредствена физическа близост до тях;
4.5.  създаване на условия за осигуряване на предварително окабеляване и инфраструктура за полагане на кабели, за улесняване инсталирането на по-късен етап на зарядни точки за ЕПС, велосипеди с електрическо задвижване и други видове превозни средства от категория L;
4.6.  създаване на условия за разрастване на електрическата инфраструктура и ползването на ЕПС на национално ниво в полза на намаляване на вредните емисии на парникови газове от транспорта.
5. Анализ за съответствие с правото на Европейския съюз.
С проекта на НИД на Наредба № РД-02-20-2 от 2017 г. за планиране и проектиране на комуникационно-транспортната система на урбанизираните територии в националното законодателство се въвеждат изисквания на Директива (ЕС) 2024/1275 на Европейския парламент и на Съвета от 24 април 2024 година относно енергийните характеристики на сградите/ДЕХС.
Проектът на нормативен акт ще бъде публикуван на интернет страниците на Министерството на регионалното развитие и благоустройството и на Портала за обществени консултации на Министерския съвет, съгласно разпоредбата на чл. 26 от Закона за нормативните актове. Срокът за обществено обсъждане на проекта на наредба след неговото публикуване е 30 дни.
